Στην Μασαχουσέτη και την Φλώριδα οι έρευνες για τους υπεύθυνους. - 2001-09-12
Δύο από τα μοιραία αεροσκάφη είχαν απογειωθεί από Βοστώνη.
Ομοσπονδιακές και πολιτειακές αστυνομικές αρχές εντείνουν τις έρευνες τους στις πολιτείες της Μασαχουσέτης και της Φλώριδα, όπου διερευνούν στοιχεία που προέκυψαν μετά τις χθεσινές τρομοκρατικές επιθέσεις. Οπως μεταδίδει και η Αννα Καραγιαννοπούλου απ' την Ελληνική Υπηρεσία της Φωνής της Αμερικής, βαριά οπλισμένη ομάδα πρακτόρων του FBI εισέβαλλε σήμερα στο ξενοδοχείο, Westin, της Βοστώνης και έψαξε διάφορα δωμάτια χωρίς όμως να πραγματοποιήσει συλλήψεις. Επίσης πράκτορες του FBI εξέδωσαν χθες βράδυ 4 εντάλματα σύλληψης στην κομητεία Μπράουαρντ της Φλώριδα. Εξάλλου, κάτοικος της κωμόπολης Κόραλ Σπρίνγκς, της Φλώριδα, ονόματι Μοχάμεντ Αττά, θεωρείται ύποπτος. Τα δύο αεροσκάφη που έπεσαν πάνω στους δίδυμους πύργους του Κέντρου Παγκόσμιου Εμπορίου, απογειώθηκαν από το Διεθνές αεροδρόμιο Logan της Βοστώνης, όπου και βρέθηκε το αυτοκίνητο του Μοχάμεντ Αττά. Δημοσιεύματα αναφέρουν ότι οι αρχές της πολιτείας Μασαχουσέτης θεωρούν τουλάχιστον 5 Άραβες, συμπεριλαμβανομένου και ενός πιλότου, υπόπτους για τις τρομοκρατικές επιθέσεις χθες εναντίον του Κέντρου Παγκόσμιου Εμπορίου στη Νέα Υόρκη. Η εφημερίδα Boston Herald γράφει ότι στο Διεθνές αεροδρόμιο Λόγκαν της Βοστώνης, οι αρχές βρήκαν αυτοκίνητο στο οποίο υπήρχαν εκπαιδευτικά έντυπα στα Αραβικά για το πως να πιλοτάρει κανείς ένα αεροπλάνο. Λέγεται ότι το αυτοκίνητο ανήκε σε δύο αδέλφια απ’ την Μέση Ανατολή. Επίσης η εφημερίδα Boston Globe γράφει ότι ο προγραμματισμός για τις τρομοκρατικές επιθέσεις ενδέχεται να είχε γίνει στη Βοστώνη, όπου είναι γνωστό ότι στο παρελθόν έχουν διαμείνει μουσουλμάνοι εξτρεμιστές, καθώς και συγγενείς του Οσάμα Μπιν Λάντεν. Τέλος η εφημερίδα Boston Herald αναφέρει ότι η αεροπειρατές χρησιμοποίησαν χειραποσκευές για να βάλουν μέσα στο αεροπλάνο ξυραφάκια κρυμμένα μέσα σε πλαστικά χερούλια. Η εφημερίδα γράφει ότι σε μία από τις πτήσεις οι τρομοκράτες σκότωσαν αεροσυνοδούς για να προσελκύσουν την προσοχή του πιλότου, έτσι ώστε να μπορέσουν να πάρουν τον έλεγχο του αεροσκάφους.